**ליאור ליובין** (19 בספטמבר 1977 – 22 בינואר 2024) היה כדורסלן ומאמן כדורסל ישראלי ששיחק בעמדת הרכז. שיחק בקבוצות מכבי רמת גן, מכבי תל אביב, עמה זכה באליפות ובגביע המדינה, הפועל תל אביב, נבחרת ישראל ומספר קבוצות באירופה. היה מלך האסיסטים של ליגת העל בכדורסל ופעמיים מלך החטיפות של ליגת העל.

ליובין אימן בליגת העל את הפועל גלבוע גליל, עמה זכה פעמיים באליפות הליגה הבלקנית בכדורסל, הפועל חולון, מכבי אשדוד, עירוני נס ציונה והפועל באר שבע. שימש כעוזרו של עודד קטש בגלבוע גליל, נבחרת ישראל, מכבי תל אביב ופנאתינאיקוס.

קריירת משחק
-----------

ליובין גדל במחלקת הנוער של מכבי רמת גן. במקביל שיחק גם בנבחרת הכדורסל של תיכון בליך, שזכתה באליפות המדינה ב-1995 (בה נבחר לשחקן המצטיין) ובמקום השלישי באליפות העולם לתיכונים. בעונת 1994/1995 החל לשחק בקבוצת הבוגרים של רמת גן בליגה הלאומית (אז הליגה הראשונה במבנה ליגות הכדורסל בישראל), ושותף בארבעה משחקים במהלך העונה הסדירה. אחרי שתי עונות במכבי פתח תקווה מהליגה הארצית חזר לקבוצה הבוגרת של מכבי רמת גן. בעונת 1997/1998 שותף ליובין בחמישה משחקים, ועונה לאחר מכן שותף בכל 22 משחקי העונה הסדירה וקלע בממוצע 9.7 נקודות בכ-26 דקות למשחק. בעונה זו הגיעה רמת גן לחצי גמר הפלייאוף ולחצי גמר גביע המדינה בכדורסל, וליובין נבחר לתגלית העונה בליגת העל בכדורסל. בעונת 1999/2000 שיפר את ממוצעיו ל-11.1 נקודות ב-31 דקות, ושוב הגיע עם הקבוצה לחצי גמר הפלייאוף וחצי גמר גביע המדינה. באותה עונה סיים ליובין כמלך האסיסטים של ליגת העל בכדורסל עם 5.5 אסיסטים בממוצע למשחק. בעונה הבאה קלע ליובין 12.3 נקודות למשחק, הוביל את הליגה בחטיפות עם 2.8 למשחק והגיע עם הקבוצה לחצי גמר הפלייאוף ולרבע גמר גביע קוראץ'. בעונתו האחרונה במועדון הוביל ליובין את הקבוצה, לצידם של דני לואיס, ריאן סטאק ומתן נאור, להישג השיא שלה - גמר הפלייאוף מול מכבי תל אביב בו הפסידה רמת גן בשלושה משחקים. באותה עונה קלע ליובין 12.9 נקודות בממוצע למשחק ושוב הוביל את הליגה בחטיפות והגיע עם הקבוצה לרבע גמר גביע קוראץ'.

בסיום אותה עונה עבר למכבי תל אביב. בניגוד לרמת גן, בה היה שחקן דומיננטי, במכבי תל אביב שיחק מעט יחסית (10 דקות משחק בממוצע ביורוליג ו-13 דקות בליגה, לעומת 35 דקות בעונתו האחרונה ברמת גן), ועם סיום העונה עבר ליריבה העירונית הפועל תל אביב. ליובין חזר להיות שחקן מוביל, והיה לו חלק חשוב בניצחונותיה של הפועל במשחקי הדרבי של אותה שנה, בהעפלתה לגמר הפלייאוף, בו הפסידה למכבי תל אביב, ולפיינל פור היורופליג, בו סיימה במקום השלישי.

בסיום העונה, לאחר עזיבת הבעלים ולדימיר גוסינסקי, עזב ליובין את הפועל וחתם באזובמאש מריופול מליגת העל האוקראינית בכדורסל. אחרי עונה אחת טובה בקבוצה, בה השתתף במשחק האולסטאר של היורופליג, התערער מעמדו והוא עזב לפני סיום העונה השנייה, אותה השלים בקבוצת אפולון פטרס היוונית. את עונת 2006/07 פתח ליובין בקבוצת צסק"א סופיה הבולגרית, אך שוחרר בשל פריצת דיסק ממנה סבל ולא חזר לשחק כדורסל עד סיום העונה. לקראת עונת 2007/08 סיכם ליובין על שובו לקבוצת עירוני רמת גן, אך מהלך זה לא יצא בסופו של דבר לפועל. מאוחר יותר סיכם ליובין על הצטרפותו להפועל גלבוע/עפולה, אך מסיבות רפואיות גם מהלך זה לא יצא לפועל. ליובין החליט לפרוש ממשחק פעיל, עבר קורס מאמנים ואימן תקופה קצרה במחלקת הנוער של מכבי רמת גן.

### נבחרת ישראל

ליובין לא שיחק בנבחרות הצעירות של ישראל, והוא זומן לראשונה לנבחרת הבוגרת לקראת אליפות אירופה בכדורסל שנערכה בטורקיה. ליובין שותף בשלושה משחקים ביורובאסקט 2001, בהם קלע בממוצע כ-7 נקודות למשחק.

בשנת 2003 הייתה הנבחרת זקוקה לניצחון בהפרש של 23 נקודות על רומניה על מנת להעפיל לאליפות אירופה, וליובין, במה שנחשב לאחד המשחקים הגדולים בקריירה שלו, הוביל את הנבחרת לניצחון בהפרש של 28 נקודות שהבטיח את העלייה. למרות זאת, לא זימן אותו מאמן הנבחרת מולי קצורין לאליפות אירופה עצמה, בצעד שעורר ביקורת קשה. הוא חזר לנבחרת בשנת 2004 וסייע לה להעפיל ליורובאסקט 2005 ו-2007, אך לא שיחק בטורנירים עצמם. במהלך הקריירה שיחק ליובין 30 משחקים במדי נבחרת ישראל בכדורסל, בהם קלע 170 נקודות (ממוצע של 5.7 נקודות למשחק).

ב-2023 הצטרף לובין לנבחרת הוותיקים שהוקמה על ידי איגוד הכדורסל הישראלי ומנהלת ליגת העל בכדורסל.

קריירת אימון
------------

ב-2008 התמנה ליובין לעוזרו של עודד קטש בהפועל גלבוע גליל. בעונתו הראשונה כעוזר מאמן בקבוצה הגיעה הקבוצה לפיינל פור ליגת העל, אותו סיימה במקום השלישי, וב-2010 זכתה הקבוצה באליפות לאחר ניצחון בגמר הפיינל פור על מכבי תל אביב. בתום העונה עזב קטש את הקבוצה לטובת הפועל ירושלים, וליובין מונה למאמן הראשי של גלבוע גליל. בעונתו הראשונה כמאמן ראשי סיימה גלבוע את העונה הסדירה במקום השני והגיעה לגמר, בו הפסידה למכבי תל אביב. שחקן הקבוצה גל מקל נבחר לשחקן העונה של ליגת העל בכדורסל. גלבוע גליל סיימה גם את עונת 2011/2012 במקום השני בתום העונה הסדירה, אך למרות יתרון הביתיות הודחה על ידי מכבי אשדוד ברבע גמר הפלייאוף. באותה עונה השתתפה הקבוצה לראשונה בליגה הבלקנית וזכתה באליפות לאחר ניצחון על לבסקי סופיה בגמר הפיינל פור שנערך בגן נר. את עונת 2012/2013 סיימה גלבוע במקום השביעי, הודחה על ידי האלופה בסופו של דבר מכבי חיפה בסדרת רבע גמר הפלייאוף וזכתה בפעם השנייה ברציפות באליפות הליגה הבלקנית לאחר ניצחון על לבסקי סופיה בגמר הפיינל פור שנערך בבולגריה.

בתחילת עונת 2013/2014 מונה למאמן הפועל חולון במקומו של דן שמיר. חולון לא הצליחה להשתלב בצמרת הליגה וליובין התפטר במהלך העונה עם מאזן 11–12 והוחלף על ידי עוזרו אלעד חסין. בקיץ 2014 מונה למאמן מכבי אשדוד באר טוביה, אך פוטר לאחר שהשיג שלושה ניצחונות בלבד ב-16 מחזורים והוחלף על ידי צביקה שרף.

ב-14 ביוני 2016 חתם ליובין במכבי תל אביב כעוזר מאמן. לאחר פיטורי ארז אדלשטיין, ששימש כמאמן הראשי בתחילה, והתפטרותו של רמי הדר, העוזר שקודם לתפקיד זה, שימש ליובין כמאמנה הזמני של הקבוצה. ליובין שב לעמדת עוזר המאמן של מכבי כאשר איינרס בגאצקיס מונה למאמן הקבוצה. לקראת סוף העונה הוחלף בגאצקיס על ידי אריק שיבק וליובין המשיך לשמש כעוזר מאמן עד סיום עונת 2016/2017. במהלך העונה הודחה הקבוצה על ידי מכבי חיפה בחצי גמר הליגה וזכתה בגביע המדינה בכדורסל. לאחר מכן שימש ליובין כפרשן בערוץ הספורט.

בקיץ 2019 חזר ליובין לתפקיד מאמן הפועל גלבוע גליל, ובמקביל שימש כמנהל מקצועי באליצור עירוני נתניה מהליגה הלאומית בכדורסל. בעונת 2019/2020 העפילה גלבוע גליל לפיינל פור ליגת העל (דבר שלא קרה מאז שליובין אימן את הקבוצה ב-2011), בו הפסידה בחצי הגמר למכבי תל אביב. לאחר סיום העונה הוארך חוזהו של ליובין בעונה נוספת. בינואר 2021 מונה לעוזרו של עודד קטש בפנאתינאיקוס, וזכה עימה באליפות ליגת העל היוונית בכדורסל ובגביע היווני. בסיום העונה עזבו השניים את הקבוצה.

בקיץ 2021 מונה ליובין למאמן עירוני נס ציונה במקומו של בראד גרינברג. בתום העונה הקבוצה סיימה במקום העשירי, וליובין עזב את המועדון ומונה למאמן הפועל באר שבע. בעונתו הראשונה בקבוצה הודחה באר שבע על ידי מכבי תל אביב ברבע גמר הפלייאוף, וזכתה באליפות הליגה הבלקנית לאחר ניצחון בגמר על קייבי פיה. בנובמבר 2023 ביקש ליובין להשתחרר מהפועל באר שבע עקב מחלת הסרטן ממנה סבל והוחלף על-ידי יואב שמיר.

במקביל לעבודתו בליגת העל התמנה ליובין בקיץ 2014 לעוזרו של ארז אדלשטיין בנבחרת ישראל בכדורסל, ולקח חלק ביורובאסקט 2015 בו הגיעה הנבחרת לשמינית הגמר. לאחר פיטוריו ממכבי תל אביב ב-2016 ציפה ארז אדלשטיין שליובין יתפטר ממשרתו כעוזר מאמן במכבי, וכשזה לא קרה נוצר משבר אמון ביניהם. כתוצאה מכך נאלץ ליובין לוותר על תפקידו כעוזר מאמן בנבחרת והוא הוחלף בידי דן שמיר ב-2017. בסוף 2015 התמנה ליובין למאמן נבחרת ישראל עד גיל 19 שהופעלה במשך זמן קצר על ידי איגוד הכדורסל.

ב-22 בינואר 2024 נפטר ליובין בגיל 46 ממחלת הסרטן. באותו יום נקבר בבית העלמין של קדמת צבי.

קישורים חיצוניים
----------------

* פרופיל, באתר eurobasket
* פרופיל, באתר פיב"א
* פרופיל, באתר מנהלת ליגת העל בכדורסל
* פרופיל, באתר פיב"א אירופה
* אבי סגל, נקטעה בטרם עת: התחנות בקריירה של ליאור ליובין ז"ל, באתר ישראל היום, 22 בינואר 2024

הערות שוליים
------------

1. 1 2  איתי אליהו, גם זה תואר: גלבוע/גליל אלופת הליגה הבלקנית, באתר ynet, 23 באפריל 2012
2. 1 2  גלבוע/גליל זכתה בליגה הבלקנית בפעם ה-2 ברצף, באתר ONE‏, 21 באפריל 2013
3. ↑  אור שקדי‏, שלושה ניצחונות מאליפות: בחזרה לעונה ההיסטורית של עירוני רמת גן, באתר וואלה!‏, 24 באפריל 2020
4. ↑  אריה ליבנת‏, סופית: ליאור ליובין עובר למריופול האוקראינית, באתר וואלה!‏, 16 ביולי 2004
5. ↑  חגי סגל, שלושה ישראלים הערב באולסטאר היורופליג, באתר nrg‏, 14 באפריל 2005
6. ↑  איתי שנקמן ואמיר בוגן, סופיה ניצחה את הגליל, ליובין ישוב ארצה, באתר ynet, 29 בספטמבר 2006
7. ↑  יוסי פנטילט, ‏פרסום ראשון: ליאור ליובין סיכם בעירוני רמת גן, באתר ONE‏, 21 ביוני 2007
8. ↑  שגיא ניר‏, תם הרומן בין ליובין וגלבוע/עפולה, באתר וואלה!‏, 22 ביולי 2007
9. ↑  נבחרת ישראל באליפות אירופה, באתר ynet, 26 בינואר 2003
10. ↑  ליאור ליובין חזר לסגל נבחרת ישראל, באתר nrg‏, 20 ביוני 2004
11. ↑  נבחרת ישראל ותיקים תוצג השבוע, באתר איגוד הכדורסל הישראלי, ‏22 בפברואר 2023
12. ↑  איתי אילנאי, פרק ב', באתר nrg‏, 13 בספטמבר 2008
13. ↑  גלבוע/גליל זכתה באליפות עם 77:90 על מכבי ת"א, באתר וואלה!‏, 28 במאי 2010
14. ↑  אורי טלשיר, ליאור ליובין: "כל הקודקודים הגדולים בארץ הם אנשים. בסופו של דבר, גם מאמנים הם כאלה", באתר הארץ, 13 באוקטובר 2010
15. ↑  רועי גלדסטון, ‏פרסום ראשון: ליאור ליובין חתם בהפועל חולון לעונה אחת, באתר ערוץ הספורט, 25 ביוני 2013
16. ↑  יעל שחרור, ליאור ליובין התפטר מהפועל חולון, באתר ynet, 18 במרץ 2014
17. ↑  ליאור ליובין חתם לשנתיים במכבי אשדוד, באתר ynet, 18 ביולי 2014
18. ↑  נרי וייס, חוזר לאמן: צביקה שרף מגיע למכבי אשדוד, באתר ערוץ 7, 21 בינואר 2015
19. ↑  דובי פיק, ‏ווימס חתם במכבי ת"א, הדר וליובין מונו לעוזרים, באתר ONE‏, 14 ביוני 2016
20. ↑  רועי גלדסטון, ‏עכשיו זה רשמי: רמי הדר התפטר מאימון מכבי ת"א, באתר ערוץ הספורט, 16 בדצמבר 2016
21. ↑  אור שקדי‏, ליאור ליובין מונה למאמן הפועל גלבוע/גליל: "חוזר לבית חם ואוהב", באתר וואלה!‏, 19 ביוני 2019
22. ↑  אתר למנויים בלבד אריה ליבנת, "הייתי אובר-קווליפייד לתפקיד במכבי תל אביב": ליאור ליובין חוזר למקומו הטבעי, באתר הארץ, 19 בספטמבר 2019
23. ↑  כפל תפקידים: ליאור ליובין מונה למנהל המקצועי של אליצור נתניה, באתר ynet, 7 ביולי 2019
24. ↑  אחרי 9 שנים: גלבוע/גליל שוב בפיינל פור, באתר ynet, 23 ביולי 2020
25. ↑  כפיר אדר, ‏רשמי: ליובין ממשיך לעונה נוספת בגלבוע/גליל, באתר ONE‏, 4 באוגוסט 2020
26. ↑  יש דאבל: עודד קטש ופנאתינייקוס זכו באליפות, באתר ONE‏, 10 ביוני 2021
27. ↑  אחרי חצי עונה: קטש עזב את פנאתינייקוס, באתר ערוץ הספורט, 24 ביוני 2021
28. ↑  רשמית: ליאור ליובין מונה למאמן נס ציונה, באתר ONE‏, 26 ביוני 2022
29. ↑  יעקב מאיר, ליאור ליובין מונה למאמן הפועל באר שבע, באתר ישראל היום, 6 ביוני 2022
30. ↑  אהרל'ה ויסברג‏, תואר ראשון בהיסטוריה: הפועל באר שבע זכתה באליפות הליגה הבלקנית, באתר וואלה!‏, 30 באפריל 2022
31. ↑  אור שקדי‏, ליאור ליובין ביקש לסיים את תפקידו בהפועל באר שבע, עוזרו יחליפו, באתר וואלה!‏, 12 בנובמבר 2023
32. ↑  אבי סגל, נבחרת הכדורסל: דן שמיר מחליף את ליאור ליובין, באתר ישראל היום, 23 בינואר 2017
33. ↑  נבחרת עד גיל 19 יצאה לדרך. ליובין המאמן, באתר איגוד הכדורסל הישראלי, ‏5 בדצמבר 2015
34. ↑  אפרת עמורבן, אבל בכדורסל הישראלי: ליאור ליובין הלך לעולמו, באתר ynet, 22 בינואר 2024  
ליאור ליובין הלך לעולמו, באתר ערוץ הספורט, 22 בינואר 2024  
אור שקדי‏, בגיל 46 בלבד: ליאור ליובין הלך לעולמו, באתר וואלה!‏, 22 בינואר 2024  
אבל בכדורסל הישראלי: ליובין נפטר בגיל 46, באתר ONE‏, 22 בינואר 2024
35. ↑  נועה פופלינגר, ‏ליאור ליובין הובא למנוחות: "היה הכי טוב בהכל", באתר ערוץ הספורט, 22 בינואר 2024
36. ↑  נלחם כמו אריה: ימיו האחרונים של ליובין, באתר ערוץ הספורט, 22 בינואר 2024

| תגלית העונה בליגת העל בכדורסל |
| --- |
| 

|  |
| --- |
| 1990: אמישה • 1991: שפר • 1992: בלול • 1993: אשכנזי • 1994: קטש • 1995: סלע • 1996: ספר • 1997: שארפ • 1998: בורשטיין • 1999: ליובין • 2000: ניסים • 2001: איתן • 2002: שעשוע • 2003: בלות'נטל / לימונד • 2004: אליהו • 2005: רוט • 2006: נעימי • 2007: יזרעאלי • 2008: כהן • 2009: מקל • 2010: אסף • 2011: מרטין • 2012: סקוורר • 2013: טימור • 2014: זליקוביץ' / בלייזר • 2015: דאוסון • 2016: משעור • 2017: גינת • 2018: זוסמן • 2019: גרשון • 2020: דוברת • 2021: קרביץ • 2022: צ'אצ'אשוילי • 2023: פריצקי |

 |

| **‏‏נבחרת ישראל‏ - אליפות אירופה בכדורסל 2001 (מקום עשירי)** |
| --- |
| 1 שיינפלד • 
2 גורדון • 
3 שארפ • 
4 תורג'מן • 
5 ליובין • 
6 קוז'יקרו • 
7 ניסים • 
‏8‏ ‏טפירו‏‏
 •‏
9 ספר •
10 פלג •
11 גרין •
12 מזרחי •
**מאמן:** קצורין
 | ישראלישראל |